L 159 I/4
SL
Uradni list Evropske unije
23.6.2023
(26)
Te propagandne dejavnosti se izvajajo prek več medijskih hiš, ki so pod stalnim neposrednim ali posrednim nadzorom vodstva Ruske federacije.
Take dejavnosti pomenijo znatno in neposredno grožnjo javnemu redu in varnosti Unije.
Zadevne medijske hiše imajo bistveno in ključno vlogo pri spodbujanju in podpiranju vojne agresije proti Ukrajini ter pri destabilizaciji njenih sosednjih držav.
(27)
Glede na resnost razmer in v odgovor na delovanje Rusije, ki povzroča destabilizacijo razmer v Ukrajini, je v skladu s temeljnimi pravicami in svoboščinami, ki jih priznava Listina Evropske unije o temeljnih pravicah, zlasti s pravico svobode izražanja in obveščanja, kakor je priznana v členu 11 Listine, treba uvesti dodatne omejevalne ukrepe, da se začasno prekinejo dejavnosti radiodifuzije takih medijskih hiš v Uniji ali tovrstne dejavnosti, usmerjene na Unijo.
Ukrepe bi bilo treba ohraniti, dokler se vojna agresija proti Ukrajini ne konča in dokler Rusija in z njo povezane medijske hiše ne prenehajo izvajati propagandnih dejavnosti proti Uniji in njenim državam članicam.
(28)
V skladu s temeljnimi pravicami in svoboščinami, ki jih priznava Listina Evropske unije o temeljnih pravicah, zlasti s pravico svobode izražanja in obveščanja, svobodo gospodarske pobude in lastninsko pravico, kakor so priznane v členih 11, 16 oziroma 17 Listine, ti ukrepi ne preprečujejo tem medijskim hišam in njihovemu osebju izvajanja drugih dejavnosti v Uniji, ki niso dejavnosti radiodifuzije, kot so raziskave in intervjuji.
Ti ukrepi zlasti ne spreminjajo obveznosti spoštovanja pravic, svoboščin in načel v skladu s členom 6 Pogodbe o Evropski uniji, kot so določeni v Listini Evropske unije o temeljnih pravicah in v ustavah držav članic, znotraj njihovih področij uporabe.
(29)
Za zagotovitev skladnosti s postopkom iz Sklepa 2014/512/SZVP za začasno prekinitev licenc za radiodifuzijo bi moral Svet izvajati izvedbena pooblastila, da bi po preučitvi zadevnih posameznih primerov odločil, ali se bodo omejevalni ukrepi na datum, določen v Uredbi (EU) št.
833/2014, začeli uporabljati v zvezi z več subjekti iz Priloge XV k Uredbi (EU) št.
833/2014.
(30)
Sklep (SZVP) 2023/1217 razširja prepoved cestnega prevoza blaga v Uniji na prevoz s priklopniki in polpriklopniki, registriranimi v Rusiji, tudi če jih vlečejo tovornjaki, registrirani zunaj Rusije.
(31)
Poskusi izogibanja omejevalnim ukrepom Unije so povzročili velik porast zavajajočih praks, v katere so vpletena plovila, ki prevažajo rusko surovo nafto in naftne derivate.
Sklep (SZVP) 2023/1217 zato prepoveduje dostop do pristanišč in zapornic na ozemlju Unije plovilom, ki opravljajo prevoze z ene ladje na drugo, kadar imajo pristojni organi utemeljen razlog za sum, da plovilo krši prepoved uvoza ruske surove nafte in naftnih derivatov, ki se prevažajo po morju, v Unijo ali da prevaža rusko surovo nafto ali naftne derivate, kupljene nad cenovno kapico, dogovorjeno v koaliciji za cenovno kapico.
Ta prepoved se uporablja za vsa plovila, ne glede na njihovo zastavo pri registraciji, in za vse prevoze z ene ladje na drugo, ki se opravijo na kateri koli točki plovbe v pristanišča ali zapornice države članice.
V vsakem primeru bo plovilom prepovedan dostop do pristanišč in zapornic na ozemlju Unije, če vsaj 48 ur vnaprej ne bodo uradno obvestila pristojnega organa o prevozu z ene ladje na drugo znotraj določenih geografskih območij.
Z navedeno prepovedjo se bodo dodatno okrepili ukrepi, ki so jih sprejele države članice za zaščito svojih obal pred morebitnimi okoljskimi nesrečami, do katerih pride zaradi takih prenosov z ene ladje na drugo.
(32)
Sklep (SZVP) 2023/1217 dostop do pristanišč in zapornic na ozemlju Unije prepoveduje tudi plovilom, za katera imajo pristojni organi utemeljen razlog za sum, da nezakonito posegajo v, izklapljajo ali drugače onemogočajo svoj ladijski sistem samodejnega prepoznavanja (AIS) pri prevozu ruske surove nafte in naftnih derivatov, kar je v nasprotju s Konvencijo SOLAS, pravilo V/19, točka 2.4.
Ta prepoved se ne uporablja v okoliščinah, v katerih se lahko ladijski sistem samodejnega prepoznavanja zakonito izklopi v skladu z mednarodnimi sporazumi, pravili ali standardi, ki zagotavljajo varstvo navigacijskih informacij, na primer pri plovbi v vodah z visokim varnostnim tveganjem.
Navedena prepoved se uporablja tudi za vsa plovila, ne glede na njihovo zastavo pri registraciji, in za vsako nezakonito poseganje v navigacijski sistem na kateri koli točki plovbe v pristanišča ali zapornice države članice.